Giriş

Müasir dövrümüzdə əhalinin tikiş məmulatına olan tələbatı durmadan yüksəlir. Ölkəmizdə insanların mədəni səviyyəsinin inkişaf etməsi, rifah halının yaxşılaşması, yaraşıqlı, zövq oxşayan keyfiyyətli tikiş məmulatına olan tələbatı da daima artırır. Bu məqsədlə yüksək keyfiyyətli, müasir modelli geyimlərin istehsal olunması, onların xarici ölkələrdə istehsal edilən geyimlərlə rəqabət apara bilməsinin təmin edilməsi günün tələbidir. Bunun üçün istehsalata müasir və yüksək məhsuldarlıqlı, elektron hesablayıcı qurğularla (EHM) təchiz edilmiş, kompleks mexanikləşdirilmiş avadanlıqlar, yeni texnologiya, eləcə də geyimin layihələndirmə prosesinin kompüter texnologiyası tətbiq edilməlidir. Bu baxımdan, istehsalın öyrənilmə metodunun və formasının təkmilləşdirilməsi əsas amillərdən biridir.
Bu “Təlim materialında” əsas məqsəd fərdi qaydada tikiş məmulatlarının istehsalı ilə yanaşı, eləcə də gələcəkdə bu işlə məşğul olmaq istəyən tələbələrə, dərzilərə hazırladıqları geyimlərdə tamamlama işləri və sifarişçiyə təqdim etmə bacarığını kompleks və sistemli surətdə “Tamamlama və təqdimat işləri” sahəsində mövcud olan üsulların mənimsənilməsinə köməklik etməkdir. Geyimlərin hazırlanması, bəzədilməsi işində fərdi geyim istehsalında istifadə olunan əsas və köməkçi materialların səmərəli istifadəsinə, süni və kimyəvi və ya onların qarışığı ilə təbii liflərdən olan materiallardan hazırlanmasına yardımçı olmaqdır.
Müasir bazar iqtisadiyyatının və əhalinin müxtəlif təyinatlı geyimə olan tələbatını ödəmək üçün tikiş məmulatı istehsalı müəssisələri, modalar evləri, dərzi atelyeləri təşkil etmək məqsədəuyğun olardı. Belə ki, müasir dövrdə hər bir vətəndaşın qarderobunda lazımı qədər müxtəlif çeşidli və təyinatlı, yüksək estetik, erqonometrik və istismar xassəsinə malik olan geyimlər olmalıdır.
Bu təlim materialı yuxarıda göstərilən müasir tələbləri ödəyən bacarıqlı, səriştəli dərzi kadrların hazırlanmasında ilk peşə ixtisas təhsili müəssisələri üçün əhəmiyyətli bir material olacaqdir.