3.3.1. Geyimdə yekun İ.N.Ə-ni yerinə yetirir

• | İsti-nəmləndirmə işlərində texniki tələblər

İsti-nəmləndirmə ilə çilənilmə əməliyyatının yerinə yetirilməsində aşağıdakı texniki şərtlərə əməl edilməlidir:

Əgər məmulat ilk dəfə rast gəlinən parçadan hazırlanmışdırsa, onun rənginin dəyişməsinə, möhkəmliyinin itirilməsinə yol verməmək üçün həmin parçanın tikəsini götürüb onun təsirini yoxlamaq lazımdır.

İ.N.Ə-nı yerinə yetirdikdə ütüaltı material kimi parusin, bez, yaxud pambıq parçadan istifadə edirlər. Tərkibində sintetik liflər olan parçalardan hazırlanan məmulatlar üçün ütüaltı material kimi tənzifdən və yumşaq pambıq parçalardan istifadə edilməsi məsləhətdir.

Hissələri, yaxud hazır məmulatı ütüləməzdən əvvəl suçiləyici vasitəsilə nəmləndirirlər. Üstündə su ləkəsi qalan parçadan olan hissələri islatmaq olmaz.

Parçanın nəmliyi tamamilə yox olana qədər isti-nəmləndirmə əməliyyatını davam etmək lazımdır.

Tikiş xəttinin təhrif olunmaması üçün kəsiklər kip yatana qədər tikişi ütü ilə açırlar.

Dəqiq və düz tikiş xəttinin alınması üçün tikişi əvvəlcə ütü ilə açır, sonra ütü ilə yatırdırlar.

Tikilib çevrilmiş kənarların ütülənib nazildilməsi üçün əvvəlcə nəmləndirib nəmi tamamilə yox etməklə işlənilən hissənin kənarını düzəltmək və eyni zamanda qeyri-hamarlığı aradan qaldırmaq lazımdır.

İsti-nəmləşdirmə ilə işlənilmə əməliyyatı tərs üzdən ütüaltı materialsız, üz tərəfdən isə material salmaqla aparılır. Bu zaman yaxalığı alt yaxalıq tərəfdən, bortu bortaltı tərəfdən, manjeti manjetaltı tərəfdən, kəməri alt tərəfdən ütüləyirlər.

Tikişlərin, hissələrin kənarlarının və bükümlərin tikişinin ütü ilə açılması, nazıdilməsi və yatırdılması işləri stolun üzərində, yaxud səthinə mahud çəkilib üstünə ağ pambıq parça örtülmüş xüsusi qəliblərin üstündə aparırlar.

Mavi, açıq, boz və ağ rəngli parçaların ütülənmə əməliyyatı zamanı xüsusilə diqqətli olmaq lazımdır. Çünki, bu rənglər üçün istifadə edilən boya maddələri yüksək temperaturun təsirinə daha çox həssas olur.

Tikiş məmulatının isti-nəmləndirmə ilə işlənməsinin son əməliyyatının buxar-hava manekenində, bu olmadıqda isə parçanı əvvəlcə nəmləndirməklə ütüləmə, yaxud presdən istifadə edərək yerinə yetirmək lazımdır. Tamamlama əməliyyatı zamanı məmulatın kənarlarını, tikişləri əl ilə düzəldib tələb edilən formanı alır, qeyri-hamarlıqları, əzikləri, ləkələri və s. aradan qaldırırlar.

İsti-nəmləşdirmə ilə işlənilmənin tamamlama əməliyyatından sonra hazır məmulat verilmiş forma tam alınana qədər asqıda qurudulmalıdır.

Məmulat və hissələrin isti-nəmləndirmə əməliyyatı həmin parça üçün müəyyən olunmuş rejimlərdə aparılmalıdır. Həmin rejimlərə əməl edilməməsi zay məhsula yol verilməsinə səbəb olur: parıltı, yanıq yerlər əmələ gəlir, istilikdən yığışma, xovun çözələnməsi, ləkələr, parçanın rənginin dəyişməsi kimi hallar baş verir.

İsti-nəmləndirmə ilə işlənilmənin keyfiyyəti bu işdə tətbiq edilən avadanlığın keyfiyyətindən xeyli dərəcədə asılıdır.

3.3.2. Tələbələr üçün fəaliyyətlər

• | Bir qrup digərinə mövzuya aid suallar hazırlasın. Cavabları müzakirə edin.

• | Məmulatın hazırlanması zamanı proseslər arası İ.N.Ə-nin hansı məqsədlə aparılmalı olduğunu rol oyunları vasitəsilə izah edin.

• | İ.N.Ə-ni yerinə yetirən zaman texniki tələblər haqqında qeydlər aparın. Şaxələnməni artıra bilərsiniz. Tapşırığı hər qrup ayrılıqda yerinə yetirsin.