1.2.3. Qiymətləndirmə

Öyrənmə prosesinə bağlı olan qiymətləndirmə meyarı:

“Geyimdə applikasiyanı tətbiq edir”

• Applikasiya nədir?
• Applikasiya nədən hazırlanır?
• Applikasiya geyimdə hansı məqsədlə işlənilir?
• Applikasiya hansı üsullarla işlənilir?
• Nazik parça tikələrindən applikasiyaların (quramaların) yerinə yetirilməsi zamanı əvvəlcə hansı işlər görülür?
• Nazik parça tikələrindən applikasiyaların (quramaların) yerinə yetirilməsi zamanı hansı parçalardan istifadə edilir?
• Naxış elementlərini məmulata yapışdırmaq üçün nədən istifadə edilir?
• Applikasiyalar geyimə hansı tikişlərlə bərkidilir?

1.3.1. Muncuqlarla müxtəlif bəzək işlərini görür

• | Muncuqlarin parçada işlənməsi

Tikmə ilə sadə geyimi çox gözəl, qeyri-adi bir geyimə çevirmək olar. Bütün tikmə işləri cəlbedici və maraqlı görünür və geyimi fərdiləşdirir. Ən effektli və qeyriadi görünüşü ilə muncuqlarla olan tikmə xüsusilə seçilir. Muncuqlarla bəzək və tikmə işlərinə ən dəbli dizaynerlərin kolleksiyasında rast gəlmək olar. Muncuqlu tikmələri bütün növ geyim çeşidlərində istifadə etmək olar, məsələn, ziyafət geyimlərində, cins geyimlərdə, jaketdə, köynəkdə, ətəkdə və s.

Trikotaj və toxunma parçalardan olan geyimlərə muncuqlu tikməni birbaşa geyimin üzərində yerinə yetirmək olar. Bəzək üçün muncuqları nömrə və çeşidlərinə görə düzgün seçmək lazımdır. Belə ki, muncuqların nömrələri artdıqca ölçüləri kiçilir, məsələn, 11 N°-li muncuq 8 N°-li muncuqdan kiçikdir.

Muncuqlar əsasən plastmas və şüşədən hazırlanaraq görünüşünə görə bir-birindən fərqlənirlər: plastmas, steklyarus (şüşə muncuq), xırda şüşə muncuq, şarlotka, delika, poni, berri, drops, tvin və s.

Şəkil 1.11 Müxtəlif çeşidli muncuqlar

• Plastmas muncuqlar əsasən uşaq geyimləri üçün istifadə edilir.
• Xırda şüşə muncuqlar - dairəvi, silindrik və kvadrat formasında olurlar.
• Şarlotka - xırda dairəvi muncuqlardır.
• Delika - bucaqlı formaya malik olub yüksək keyfiyyətli xırda yapon muncuqlarıdır.
• Poni - iri, uzunvari muncuq olub gildən, plastmasdan və şüşədən hazırlanır.
• Berri - sümükdən hazırlanmış muncuqlardır.