Şəkil 2.1 Ətəyə qədər düymələnən geyimlərdə düymə və ilgək yerinin işlənilməsi:
a - bortaltı ilə bütöv biçilən qabaq hissədə bortun işlənilməsi; b - borta planka baxyalamaqla
bortun işlənilməsi; c - bortun əsas və ya bəzək parçasından olan planka calanmaqla işlənilməsi;
ç - qabaq hissə ilə bütöv biçilmiş plankanın bort ilə işlənilməsi; d-bortun (krujeva və ya tesma)
bəzəməklə işlənilməsi; e - ayrı biçilmiş bortaltı ilə bortun işlənməsi

Yatan yaxalıqlı və ilgəyi ilməklənən, yaxud köbə ilə işlənilən geyimlərdə bortaltının içəri kənarı düymə və ilgək yerlərində deyil, yaxa sahəsində çiyin tikişi ilə (yuxarı ilgək və düymə arasında) bir bəndlə bərkidilir.

Yaxalıqlı uşaq geyimlərinin çiyin kəsiyində bortaltının içəri kənarından pay saxlanılmadıqda (balans nöqtəsinə qədər və ya ondan 15-20 mm aşağıya tərəf olduqda) onun içəri kənarı alt yaxalığın boyun tikişinə universal maşında bəndlənir. Bu tikiş boyun yerindən 15-20 mm aşağıdan salınır. Bu zaman bortaltının içəri kənarı yaxa sahəsində bəndlənmir.

Hörmə parçadan, yun, ipək və kimyəvi lifli parçalardan olan və ətəyə qədər düymələnən geyimlərdə bortaltının içəri kəsiyi ətəyin qatlanma payına universal maşında tikilir (Şəkil 2.1, e). Bu tikiş bortaltının kənarından 2-3 mm məsafədən salınır. Bortaltının yuxarı kənarı geyimin çiyindəki tikiş payının üstünə qatlanır və ya qatlanmadan qoyulur. Əgər kəsik əvvəlcədən ilməklənmişdirsə, o, qatlanmış kənardan 3-4 mm aralı kəsilir (Şəkil 2.1, e, tikiş-1, 2).

Düymələmə yerini qabaq hissə ilə bütöv biçilən bortaltı ilə birlikdə işlədikdə, bortaltı müəyyən edilmiş xətdən qatlanır və yaxa çıxıntısı, eləcə də bortun ətək küncü çevrilən tikişlə işlənilir. Sonra bort üz tərəfə çevrilərək ütülənir, bortaltının içəri kəsiyi isə yuxarıda göstərilən qayda ilə geyimə bəndlənir.

Bortu işləyərkən yapışqanlı ara materialından (flizelin, proklamelin) istifadə edilir. Bunun üçün ara materialının və bortaltının kəsikləri, bort kəsiyi və boyun yeri bir-birinə uyğunlaşdırılır. Jaket, üst köynəyi və don, paltoda ara materialı ətəyin qatlanma xəttinədək, bortaltının içəri kəsiyinə 10-20 mm məsafə qalana qədər qoyulur və hazır halda bəndlənmir. Yun və başqa az yığılan parçalardan olan geyimlərdə bortaltı ilə ara materialının içəri kəsiyi bir yerdə xüsusi maşında ilməklənə bilər.

Bortaltısı qabaq hissə ilə bütöv biçilmiş geyimlərə ara materialı bortaltının üzərinə, bortaltının qatlanma xəttinə və boyun kəsiyinə bərabərləşdirilir, sonra isə bort kəsiyindən 3-5 mm aralı baxyalanır.