3.5.1. Hazır geyimi sifarişçiyə təqdim edir

• | Geyimin təqdimatı

Yüksək dərəcəli modalar evi yaxşı avadanlıqlarla təchiz olunmuş qəbul zalına, kifayət qədər yoxlama (paltarın əyinə ölçülməsi) kabinələrinə malik olmalıdır. Modalar evi həmişə cürbəcür jurnal, moda albomları, yeni, müasir geyimlərin rəsmləri ilə təchiz edilməlidir. Burada müxtəlif rənglərdə, naxışlarda yüksək keyfiyyətli parçalar, cürbəcür toxunmaların, bəzək işlərinin nümunələri olmalıdır. Bütün moda evlərinin işçiləri geyimlərin hazırlanması zamanı lazım olan sahələrin bir növü üzrə ixtisaslaşmalıdır. Biçici sifarişi qəbul etdiyi zaman paltarın eskizini çəkir, müştərinin ölçülərini götürür. Sonra müştərinin istədiyi modaya uyğun bədən quruluşuna əsasən bəzi məsləhətlər verir. Mütəxəssisin vəzifəsi və məqsədi sifarişçinin istədiyi modeli onun bədən quruluşuna uyğunlaşdırmaqla hazırlamaqdır. Əgər sifarişçinin istədiyi model onun bədən quruluşuna aid deyilsə, mütəxəssis məsləhət gördüyü modelin eskizini çəkir və müştəriyə təqdim edir. Geyimin modeli sifarişçi tərəfindən qəbul olunduqdan sonra geyim hazırlanır. Sonda geyim müştəriyə təqdim olunur. Hər bir halda məqsəd müştərini razı salmaqdır.

Modalar evində geyim kolleksiyaları da hazırlanır. Bu işlə pretoporte – -latınca hazır geyim hazırlayan dizaynerlər məşğul olurlar.

Şəkil 3.6 GİEDİ moda evinin kolleksiyasının təqdimatı

Yeni kolleksiyalar hazırlandıqdan sonra modalar evi təqdimat keçirir. Təqdimatda digər modalar evi və bir çox brend mağaza sahibləri iştirak edirlər. Təqdimatda mağaza sahibləri kolleksiyadan bir neçə modeli seçirlər. Sonra modalar evinə müraciət edərək seçdikləri modelləri alıb öz mağazalarında modalar evinin brend adı altında satışa qoyurlar. Beləliklə, təqdimatdan sonra modalar evi ilə mağazalar arasında iş birliyi alınır. Bundan əlavə, moda evləri arasında tenderlər də keçirilir. Bu zaman hər hansı bir şirkət onlarla iş birliyi qurmaq istədikdə modalar evi öz kolleksiyalarının təqdimatını keçirir. Təqdimat zamanı şirkətlər kolleksiyasını bəyəndiyi modalar evi ilə iş birliyi qururlar. Həmçinin, kolleksiyaların təqdimatı jurnallarda da keçirilə bilər.