Əgər tikmə üç, beş və tək sayda sapla işlənirsə, onda parçadan işçi sap keçirilmiş iynə ilə iki-üç sap götürürlər və 2-3 sm qalana qədər sapı dartırlar. Sapın ucunu əl ilə tutub saxlayırlar. Sonra birinci ilməyə çəp olmaqla ikinci ilməni tikirlər. Sap parçaya bəndlənmiş olur. Sapın artığını kəsirlər. Sapın bəndləndiyi yeri tikmənin tikişləri ilə örtürlər. İşçi sap qurtardıqda onu tərs üz tərəfdə, tikmə olan yerdə parçadan sapı bir neçə dəfə keçirməklə bəndləyirlər. Sapı üz tərəfdə, tikilmiş ilmələrin altında gizlətməklə bəndləmək də olar, yaxud bir neçə ilmə etmək olar ki, sonra həmin yer tikmə ilə örtüləcəkdir.

• | Sadə tikişlər

Sadə tikişlərə kontur tikişlərini - iynə irəliyə, su tikişi, zəncir tikişi, ilgək tikişi, xaç şəkilli tikiş və eləcə də ilgəklərin bənd tikişləri və düyün tikişlərini aid etmək olar. Bu tikişlər çox tikmələrdə köməkçi tikişlər kimi istifadə olunur. Məsələn, su tikişi ilə bitkilərin gövdələrini, budaqlarını; düyün, çarpaz, zəncir tikişləri ilə çiçəklərin ortasını, özəyini, konturlarını və s. tikirlər. Bu tikişlər yerinə yetirilməsinə görə mürəkkəb deyildir və bunlarla bitki xarakterli müxtəlif naxışları işləmək olar.

Tikmələrə başlayarkən yaxşı olar ki, 25x30 sm-lik parça üzərində bu tikişlərin yerinə yetirilməsi üzrə təmrinlər aparılsın. Əgər götürülmüş parçanın sapları aydın kətan toxunuşlu (kətan lavsanla, həsir, cod kətan) olsa daha yaxşıdır. Bu tikişləri kamva (üzərində naxışlar işləmək üçün xüsusi parça, tor) üzərində də işləmək olar. Tikmə tikərkən mütləq gərgahdan istifadə olunmalıdır.

• | Düyünlər

Düyünlərlə çiçəklərin ortasını, yaxud bəzi tikmələrdə yarpaqların yarısını (ağ sapla ağ parça üzərində) işləyirlər. Bəzən bu cür tikmələrdə çiçəyin konturu boyunca düyünlər tikirlər. Onları aşağıdakı kimi işləyirlər. Sapı parçanın tərs üzündə bəndləyirlər və kontur üzrə üz tərəfə çıxarırlar. Sol əl ilə sapı sola dartırlar. İynə iti ucu sola tərəf üfüqi vəziyyətdə saxlanır. Onu özündən əks tərəfə sapla 1-2 dəfə sarıyırlar. Sap tikiş qurtarana qədər sol əl ilə saxlanılır. İynəni sağ əl ilə əvvəlcə çıxdığı yerdən azca aralı parçaya sancırlar (Şəkil 1.4, a).

Şəkil 1.4 Tikmədə düyün tikişlər

Ehtiyatla sapı tərs üzə tərəf dartırlar. Alınmış düyün dartılaraq parçaya sıxılmaqla iynə ondan 1,52 mm aralı üz tərəfə çıxarılaraq əvvəlki qayda ilə yeni düyün alınması üçün başlanğıc yaradırlar. Bu qayda ilə bütün kontur üzrə düyünlər yerləşdirilərək düyünlə işlənmiş kontur alınır.

Düyünləri işləyərkən fikir vermək lazımdır ki, sap dolanmış iynə yenidən sap çıxan yerə sancılmasın, əks halda düyün sapla birlikdə asanlıqla tərs üzə keçəcəkdir.

Rəngli tikmələrdə düyünlər 4-6 və bəzən də daha çox qatlı muline saplardan yaradılır və iynəyə sapı 3-4 dəfə dolayırlar. Düyünün böyüklüyü həm də iynənin diametrindən asılıdır. Düyünün səliqəli alınması üçün sağ əl sapı tərs üzə tərəf dartan vaxt sol əl ilə onu saxlamaq lazımdır (Şəkil 1.4, b).

• | Rəngli sapın parçadan keçirilməsi

Rəngli sapı parçadan onu bəzəmək məqsədi ilə keçirirlər. Qabarıq zolaq nazik şəffaf parçalarda (markizet, krepjorjet, şifon və s.) iki qatlanmış yoğun ipək sapların parçadan keçirilməsi nəticəsində yaradılır. Bu halda parçadan bir neçə sap çıxarılır (ipək sapın qalınlığına uyğun), məsələn əvvəlcə bir sap çıxarırlar, sonra salınmış izin hər tərəfindən iki sap da çıxarırlar.