İri ilmələrlə doldurma tikişi ilə kiçik balış üzlərini, dəsmalları, divar bəzəklərini, geyimləri bəzəyirlər.

Tikilmiş məmulatlarını ancaq tərs üzdən, yumşaq altlıq üzərinə qoymaqla ütüləyirlər.

• | Ağ sapla doldurma tikişi

Ağ sapla doldurma tikişi yerinə yetirilmə texnikasının incəliyi, naxışların mənalılığı ilə fərqlənir. Ağ doldurma tikişi koftaların, köynəklərin, yaxalıqların, gecə köynəklərinin, salfetlərin və başqa məmulatların gözəl bəzənməsi üçün istifadə edilir. O, ən çox ağ saplarla ağ parçalar üzərində yerinə yetirilir (tikişin adı da buradan götürülmüşdür). Nazik parçalarda (batist, krepdeşin, ipək palatno) tikmə daha yaraşıqlı alınır. Parça üzərinə köçürülmüş kontur öncə bir-birinə yaxın yerləşdirilmiş ilmələrlə - iynə irəliyə tikişi ilə köklənir.

Ağ doldurma çox böyük müxtəlifliyə malikdir. Burada əsas ikitərəfli doldurma üsulundan istifadə olunur. Onu biri-birinə sıx yerləşdirilmiş ilmələrlə işləyirlər. İlmələr naxış motivi üzrə yerləşdirilir və üz tərəfdə necə olursa tərs üzdə də elə görünür. Doldurmanı kiçik qulaqcıqlı nazik iynə və 1 -2 qat muline sapla işləyirlər. Doldurma qabarıq alınsın deyə əvvəlcə həmin saplardan iynə irəliyə tikişi ilə irəli və geriyə istiqamətdə sırıq salırlar. Sonra həmin sırığı - döşəməni əmələ gətirən tikişlərə perpendikulyar olmaqla doldurma tikişinin ilmələrini yan-yana düzürlər. Doldurma ilmələri ilə işlənmiş tikmələr məmulata dekorativlik, xüsusi gözəllik verir (Şəkil 1.8).

Döşəməli doldurma tikişindən - güllərin, yarpaqların, bitkilərin gövdələrini tikirlər. Əvvəlcə gülün konturunu iynə irəliyə tikişi ilə tikirlər (Şəkil 1.8, a). Sonra kontur içərisində sırıq salırlar - döşəyirlər (Şəkil 1.8, b). Daha sonra üstdən doldurma ilmələri ilə ləçəkləri tikirlər (Şəkil 1.8, c). Əgər gül ayrı-ayrı ləçəklərdən ibarətdirsə, onda onları növbə ilə biri-birinin ardınca ləçəyə çəp istiqamətdə doldurma tikişi ilə tikirlər.

Xırda yarpaqların tikilməsi zamanı da doldurma ilmələri düz və çəp istiqamətdə qoyula bilər (Şəkil 1.8, ç). Daha iri yarpaqları doldurma, dağınıq və yaxud düyün tikişləri ilə işləyirlər. Konturu səlis olmayan girintili-çıxıntılı yarpaqlarda doldurma şəkildəki kimi aparılır. Yarpağın uzunluğu boyunca döşəmə salınır və onun ortasından iynə irəliyə tikişi ilə iki paralel sırıq salınır. Doldurma tikişini yarpağın yuxarısından işləməyə başlayırlar. Yarpaq enliləşən yerdə iynəni paralel lifli tikişlərin ortasından sancmaqla və kontur xətti üzərindən çıxarmaqla yarpağın əvvəlcə bir tərəfini, sonra isə o biri tərəfini tikirlər (Şəkil 1.8, d). Dağınıq tikişləri iynə geriyə tikişi ilə yerinə yetirirlər. İynə geriyə tikişi və düyünləri sıx, biri-birinin yanında, sıra ilə yerləşdirirlər və yarpağın hər iki yarısının içərisini doldururlar.

Ağ doldurmada bəzən deşiklərlə yerinə yetirilmiş motivlərə rast gəlinir. Əvvəlcə kontur iynə irəliyə tikişlə tikilir və içərisində ağac, metal və yaxud plastmas payacıqla deşik açılır. Sonra bir-birinə sıx yerləşən ilmələrlə deşiyin kənarları tikilir. Böyük ölçülü deşiklərdə konturun içərisi iki istiqamətdə (şaquli, üfüqi) ucu iti qayçı ilə kəsiləndən sonra onun kənarları sıx ilmələrlə tikilir. Kəsilmiş doldurma ilə uzununa yarpaqları da işləyirlər (Şəkil 1.8, e).

Çiçəklərin ortasını bəzən yığılıb bağlanmış tikişlərlə işləyirlər. Onları əsasən kətan toxunuşlu nazik parçalarda çarx sapı ilə işləyirlər. Burada naxış nazik parçanın saplarının müxtəlif istiqamətlərdə (üfüqi, şaquli, diaqonal üzrə) dartılıb bağlanmasından alınır. İynənin işçi sapla diaqonal üzrə hərəkət etməsində parçanın 3 əsas əriş sapı, 3 arğac sapı ilə dartılıb bağlanır - hörülür. Birinci ilmənin alınması üçün sağa 3 əriş sapı götürür və aşağıya 3 arğac sapı götürüb iynəni əsas üzə çıxarırlar. Sapı dartırlar və iynə geriyə tikişi ilə yeni ilmə yaradırlar. İynəni əvvəlki deşikdən sancır və parçadan üç sap götürməklə üçüncü kvadratın aşağısından çıxarırlar. Bu tikiş zolaqlarını bir və iki istiqamətdə yerləşdirmək olar. Xətlərin kəsişmə nöqtəsində iki üz ilmələrdən xaç alınır (Şəkil 1.8, ə).